Unsen vruntlyken grut thovoren unde wes wy ghudes vormoghen. Wyllet weten, ersamen heren unde besunderge ghuden vrunde, dat wy juwen breeff wol vornomen hebben, dat gy uns thoschryven van den neghen schepen, de dar in dem vorledene somer ghenomen worden, myt solte unde myt anderen gude gheladen weren unde den børgheren tho Revale unde den børgheren tho Darpte thobehørt heft, welk uns leeth ys van allen herten, dat sal Got wethen. Dar quam solt spade in dem herweste, dat vorkofte de kopman unde voruterde dat in dem lande langhe thovørne, er uns juwe breeff warth. Wat de Swedeschen heren unde de hovelude darby ghedan hebben edder worumme, dat hebbet se jw lychte wol thogeschreven, unde wy weten twyschen jw unde uns nicht men leve vnde vruntskap. Hirumme, leven vrundes, wes wy umme juwer leve wylle don moghen, dat wylle wy alleweghe gerne don; des hebbet ene gancze tovorsicht to uns. Nicht meer oppe desse tiit, siidh Gode bevolen tho ewyghen tiiden. Bedyth to uns alzo to juwen ghoden vrunden. Gheschreven under [unses] stadis ingesegil des donnerdages an sancte Juriens avende anno etc. xxviij. Borghermestere unde rathmanne tho Abo. Adress: Den ersamen, wysen mannen, heren borghermesteren unde rathmannen tho Revele, unsen besundergen guden vrunden, myt werdicheyt detur hec littera, dandum.